Boarisch Eisnstoa

Boarisch Äsnstoa (amtle: Bayerisch Eisenstein seit 1951; frejas sched: Äsnstoa) is a Gmoa im nidaboarischn Landkroas Reng und a staatle oerkannta "Luftkuaoat" diaggad an da Grenz za Tschechien.
Eadkund.
Gäografisch.
De Gmoa ligd im dichdn Boarischn Woid, im Toi fom Groussn Reng, „Eisnstoana Toi“ gnennd, zwischn de Beag "Zwercheck", "Spitzberg", "Špičák" und "Panzer" Neadle, an Groussn Arba Wesdle und an Foikastoa im Siidn, "Künischs Gebiag" gnennd. Wega da Grenz za Tschechei is des Toi teit, bis zan Foi fom "Eisan Fiahang" is da Iwadriid grod midan Visum megle gwen. Af da tschechischn Seitn ligd glei dro da Oat "Železná Ruda" (Moakt Eisnstoa). Boarisch Eisnstoa zaid za de Gmoana am "Nazionoipark" und is de neadlichsde Gmoa fom Landkroas Reng und aa fo ganz Nidabayern. Boarisch Eisnstoa is za. 15 km neadle fo Zwiesl und 26 km fo da Groasstod Reng wegad.
Gmoagliadarung.
De Gmoa Boarisch Eisnstoa hot 16 Oatstei:
Gschicht.
Nochweisboa fangd de Gschicht vom Eisnstoina Toi anno 1569 o, ois unta behmischa Obahoheit vo boarischn Berg- und Hammaleit a Eazbergweak mid Eisnhamma dabaut worn is, des oba 1577 scho wida am End woa. Oba dem Obbau vo Eisneazn vodankt des ganze Gebiat sein Nama. In da Mitt voum 17.Joahundat hom se de erschdn Bauan vo de "Freigrichten" voum Behmawoid und voum Boarischn Woid ogsiedlt ('schaug Künisches Gebirg"). 1691 is afn Bon vo da spadan Oatschaft Moarkt Eisnstoa de erschde Gloshittn gründ worn und boid draf hom se a andare Handwerka do nieda glossn.
Bis ins Joa 1764, ois de Grenz zwischan Kurfürstentum Bayern und Behmen duachan Vatrog festglegt worn is, wars ganze Gebiat a politische Oaheit gwen.
Ois im 18. Joahundat de Glosmocharei in ira hexdn Voiendung woa, is in dem Gebiad a wiatschaftle afwerts ganga.
Vo 1835 o, buid se da boarische Tei vom Toi untam Nama "Eisnstoa" ois königlich bayerische Landgmoa. Midm Bohbau und da neien Eisnbolinie vo "Bladdling" noch "Pilsn" iban Grenzbohhof Eisnstoa 1877, hod de eigandliche Entwicklung voum Oat ogfangt. S groußziagig baude Bohhofsgebaide steht jewois zua Hejft af boarischm und af tschechischem Gebiad. Da Grenzvalauf fiat mittn duachs Gebaide. Douristn und Hoizindustria hom nochn Zafoi da Glosmocharei an neien Afschwung brocht.
Om 21. Feba 1951 is da Gmoanama amtli vo "Eisnstoa" in "Bayerisch Eisenstein" umgnennt worn.
Boarisch Eisnstoa hod se weng seina Ogschidnheid, da Nat zum Groußn Arba und Schnäreichtums zu an beliabtn Urlaubsoat entwicklt. Da Bundespresident Theodor Heuss hod se 1954 a in Eisnstoa ahoit.
Eigmoandunga.
Am 1. Jenna 1978 is a Tei vo da afglestn Gmoa Romstoa (Oatstei Renghittn) eigliedat worn.
Kuitur.
Seit 1994 is afn Glend voum Grenzbohhof s`Lokoibohmusäum, wou dokumentiert wiad, wia Bayern und de ogrenzanden Bereiche in Estarreich und da Tschechei erschlossn worn san. Vo olle Epochn vo da boarischn Lokoiboh san mehr ois 20 historische Foarzeig ausgstejt. Jeds Joa ofang August, san Dampfzugfoarten zwischn Zwiesl und Boarisch Eisnstoa
Sengswert is aa de Pfarrkirche "St. Johannes Nepomuk" ausm Joa 1908.
Sport.
Da SV Boarisch Eisnstoa is oana vo de gräßtn und bedaitatstn deitschn Vaeine im Biathlonschbort. In da Hohenzollern Biathlonarena san 2004, 2008 und 2011 de deitschn Moasdaschaftn im Summabiathlon ausdrong worn, 2011 mit 1300 Midmocha. 1990, 1993 und 1997 wor do da Austrogungsoat vo de Deitschn Winta-Moastaschaftn im Biathlon.